讀東方朔雜事
作者：韓愈
朝代：唐

paragraphs: 嚴嚴王母宮，下維萬仙家。
噫欠爲飄風，濯手大雨沱。
方朔乃豎子，驕不加禁訶。
偷入雷電室，輷輘掉狂車。
王母聞以笑，衛官助呀呀。
不知萬萬人，生身埋泥沙。
簸頓五山踣，流漂八維蹉。
曰吾兒可憎，奈此狡獪何。
方朔聞不喜，褫身絡蛟蛇。
瞻相北斗柄，兩手自相挼。
羣仙急乃言，百犯庸不科。
向觀睥睨處，事在不可赦。
欲不布露言，外口實諠譁。
王母不得已，顏嚬口齎嗟。
頷頭可其奏，送以紫玉珂。
方朔不懲創，挾恩更矜誇。
詆欺劉天子，正晝溺殿衙。
一旦不辭訣，攝身凌蒼霞。